Torsdag blev stemmerne til det britiske valg talt op. Som den klare sejrherre efter valget står lederen for Det Konservative Parti i England, Boris Johnson, og med ham i spidsen tyder alt på, at Brexit kommer til at være en realitet den 31. januar 2020. Boris Johnson har været manden, der har stået i spidsen for de forhandlinger, der har været mellem EU og Storbritannien for at få et Brexit på plads, efter han overtog pladsen som premierminister. I EU lykkedes det for Boris Johnson at få forhandlet en Brexit-aftale på plads med EU. Nu tyder alt på, at den aftale træder i kraft den 31. januar 2020. Netop visheden om, hvad der nu kommer til at ske er i følge direktør i FF Skagen, Johannes Palsson godt. - Det er rigtig fint, at der kommer klarhed over, hvad der vil ske, siger Johannes Palsson. Samme opfattelse har Jan Hansen, der er formand for kreds Nord i Danmarks Fiskeriforening og formand for Hanstholm Fiskeriforening. - Når vi ikke kan få lov til at blive sammen med dem, så er det godt, at der kommer klarhed over tingene, så vi kan komme videre, siger Jan Hansen. Inden Brexit for alvor bliver en realitet, skal Boris Johnson have samlet et flertal i det britiske underhus. Netop derfor udskrev han valget, da han mente at parlamentet stod i vejen for, at han kunne få de afgørende love gennem parlamentet. Frygtede et hårdt Brexit Nu tyder alt på, at Boris Johnson har de fornødne stemmer til at få Brexit stemt igennem, og derfor tyder alt på, at Storbritannien kommer til at forlade EU med en Brexit-aftale, og ikke uden en aftale i et så kaldt hårdt Brexit. - Jeg mener, vi står i en slem situation ved et hårdt brexit. Som jeg forstår hans (Boris Johnson red.) budskab, så ønsker han ikke noget hårdt brexit. Jeg vil sige, at det er positivt, at man kan komme videre, med klarhed om, at der nok kommer en Brexit-aftale, siger Johannes Palsson. Med en Brexit-aftale skal der forhandles en handelsaftale mellem EU og Storbritannien, og der kan fiskerne få vished om, hvad Brexit kommer til at betyde for dem. Håber på samme adgang til områder og kvoter Nu begynder arbejdet for fiskerne for alvor. Snart skal en handelsaftale forhandles på plads, og her kommer fiskerne til at være repræsenteret og stille krav. På den ene side af bordet ved forhandlingerne om en handelsaftale mellem EU og Storbritannien kommer fiskerne til at sidde. Forhandlinger der bliver vigtige for de nordjyske fiskere og deres fremtid. - Vi håber, at der stadig bliver adgang for EU's fiskere til at fiske i det samme områder som hidtil, siger Johannes Palsson.

Referat:
Efter Boris Johnson store sejr ved det britiske valg tyder alt på, at der kommer et Brexit den 31. januar 2020. En klarhed de er glade for i det nordjyske fiskeri, selvom de helst så, at Brexit aldrig blev til noget.